Virallinen lehti nro C 043 , 20/02/1995 s. 0071



A4-0088/94 Päätöslauselma komission tiedonannosta koskien neuvoston päätöslauselmaluonnosta aiheesta «Euroopan osuus maailmanlaajuisen satelliittinavigointijärjestelmän kehityksessä¨ Euroopan parlamentti, - ottaen huomioon EY:n perustamissopimuksen osastot XIII, XV ja XVI, - ottaen huomioon komission tiedonannon koskien neuvoston päätöslauselmaluonnosta aiheesta «Euroopan osuus maailmanlaajuisen satelliittinavigointijärjestelmän kehityksessä¨ (KOM(94)0248 - C4-0034/94), - ottaen huomioon komission «Yhteisö ja avaruus: haasteet, mahdollisuudet ja uudet toimet¨ -tiedonannon neuvostolle ja Euroopan parlamentille; (KOM(92)0360), - ottaen huomioon ehdotuksen Euroopan parlamentin ja neuvoston päätökseksi yhteisön suuntaviivoista yleiseurooppalaisen liikenneverkon kehittämisessä ja erityisesti sen 24 artiklan, joka käsittelee satelliittinavigointia (KOM(94)0106 - C4-0001/94) ((EYVL nro C 220, 08.08.1994, s. 1.)), - ottaen huomioon neuvoston päätöslauselman teletietotekniikasta liikennealalla, jonka liikenneneuvosto hyväksyi 24.10.1994 ((EYVL nro C 309, 05.11.1994, s. 1.)), - ottaen huomioon aikaisemmat päätöslauselmansa 25. huhtikuuta 1979 yhteisön osallistumisesta avaruustutkimukseen ((EYVL nro C 127, 21.05.1979, s. 42.)), 17. syyskuuta 1981 Euroopan avaruuspolitiikasta ((EYVL nro C 260, 12.10.1981, s. 102.)), 17. kesäkuuta 1987 Euroopan avaruuspolitiikasta ((EYVL nro C 190, 20.07.1987, s. 78.)), 22. lokakuuta 1991 Euroopan avaruuspolitiikasta ((EYVL nro C 305, 25.11.1991, s. 26.)), 6. toukokuuta 1994 yhteisöstä ja avaruudesta ((EYVL nro C 205, 25.07.1994, s. 467.)) ja 27. syyskuuta 1994 lentoliikenteen valvonnasta Euroopassa ((EYVL nro C 305, 31.10.1994, s. 24.)), - ottaen huomioon liikenne- ja matkailuvaliokunnan mietinnön ja budjettivaliokunnan, talous- ja raha-asioita sekä teollisuuspolitiikkaa käsittelevän valiokunnan ja tutkimusta, teknologista kehittämistä ja energia-asioita käsittelevän valiokunnan lausunnot (A4-0088/94), A. korostaen avaruustekniikan ja sen siviilisovellusten kasvavaa merkitystä ja jatkuvaa teknologista kehitystä tällä alueella ja siihen liittyvillä aloilla, B. pitäen välttämättömänä, että Eurooppa ei saa jäädä jälkeen teknisten mahdollisuuksien kehittämisessä, jotka ovat olennaisen tärkeitä sen taloudelliselle kasvulle, sosiaaliselle ja kulttuuriselle kehitykselle, rauhalle ja ympäristön suojelulle, C. ollen sitä mieltä, että satelliittijärjestelmään perustuva paikantaminen on uusi ilmiö, joka tulee mullistamaan monia toimintoja, joissa hyödynnetään sijainnin määritystä ja navigointia, luomaan markkinoita uusille laitteille ja palveluille, poistamaan käytöstä perusrakenteita, jotka ovat erittäin kalliita käyttää ja ylläpitää, D. kiinnittäen huomiota yhteisen ja yhdenmukaisen eurooppalaisen strategian tarpeeseen tällä alueella, joka selvästi vaatii unionitason toimia niiden ohjelmien koordinoimiseksi, joita Euroopan avaruusjärjestö, jäsenvaltiot, avaruusorganisaatiot ja teollisuus toteuttavat, 1. Suhtautuu myönteisesti komission aloitteeseen edistää Euroopan unionin osallistumista olemassa oleviin satelliittinavigointijärjestelmiin läheisessä yhteistyössä ja toimintoja koordinoiden Eurocontrolin, Euroopan avaruusjärjestön, eurooppalaisten televiestintävälittäjien, jäsenvaltioiden ja teollisuuden kanssa; 2. Korostaa, että Euroopan on oltava mukana INMARSAT III -pohjaisen verkon käytön seuraavassa vaiheessa, joka täydentää nykyisiä järjestelmiä vastaamaan eurooppalaisten siviilikäyttäjien turvallisuus-, saatavuus- ja tarkkuusvaatimuksia (GNSS 2); 3. Painottaa tarvetta ja laajakantoista tärkeyttä kehittää täysin siviilipohjainen monitoimijärjestelmä, joka muodostaa osan yleiseurooppalaisesta liikenne- ja televiestintäverkosta ja vastaa teollisuuden ja käyttäjien vaatimuksia koko Euroopassa (GNSS 2); 4. Huomauttaa, että tarvittava tutkimus sisältyy jo neljänteen tutkimuksen puiteohjelmaan, ja pyytää komissiota ehdottamaan myöhemmin sitovia puitteita Euroopan avaruusteollisuuden ja Euroopan avaruusteknologiasovellusten määrittelemiseksi ilma-, maantie- ja merinavigoinnissa sekä televiestinnässä, ympäristönsuojelussa ja maanviljelyssä; 5. Toistaa ehdotuksensa Euroopan avaruusneuvoston perustamiseksi, jonka komissio perustaisi asianomaisten järjestöjen kanssa, jotka varmistavat kattavan soveltamisen, koordinoinnin ja yhdenmukaisuuden eurooppalaisissa avaruusprojekteissa, ja pitää ehdotettua koordinointiryhmän luomista ensimmäisenä askeleena kohti tätä tavoitetta; 6. Kiinnittää komission huomion tarpeeseen sisällyttää tällaiseen koordinointiryhmään kaikki jäsenvaltioiden asiasta kiinnostuneet osapuolet, jotta uusimpia tutkimustuloksia voidaan tarkastella ja kaikki käyttäjien toivomukset voidaan ottaa asianmukaisesti huomioon; 7. Suhtautuu tässä yhteydessä myönteisesti, komission ehdotukseen neuvotella tällaisesta sopimuksesta EFTAn valvontaviranomaisen ESAn kanssa, jotta päästäisiin lähemmäksi koordinoitua tutkimusta ja toteutettavissa olevia projekteja; painottaa kuitenkin, että Euroopan komission on säilytettävä poliittinen ja strateginen suuntansa; 8. Pyytää komissiota raportoimaan edistyksestä, jota on saavutettu Euroopan osallistumisessa satelliittinavigointijärjestelmiin, ja koordinaatiosta, jota on saatu aikaan Euroopan avaruusjärjestön ja muiden asianomaisten järjestöjen kanssa, sekä Yhdysvaltojen ja Venäjän kanssa käytyjen, tätä aluetta koskevien neuvottelujen tuloksista; 9. Pyytää komissiota perustamaan, ehdotetun tutkimuskoordinointiohjelman tuloksena, eurooppalaisen satelliittinavigaatiostrategian, jonka tavoite on tarjota kansainvälisten INMARSAT III -navigointisatelliittien lähettimien käyttö ja tarjota avaruusteknologiakoulutusta yhteisön tasolla; 10. Pyytää puhemiestään välittämään tämän päätöslauselman komissiolle ja neuvostolle.